יש כאלה שאומרים שאחרי החתונה החיים מסתיימים. חתן אחד מהודו נפרד מהם נורא מהר, כשאחד האורחים בחתונתו ירה בו כמעט מטווח אפס והרג אותו. הנשוי הטרי סוניל ורמה בן ה-25 חגג בשבוע שעבר עם חבריו את נישואיו כשהוא מתיישב עמם במעגל, רגע לפני חגיגות הירי המסורתיות. בסרטון שצולם בידי צלם החתונות, נראה אחד האורחים בחולצה כתומה שולף אקדח ויורה בחזה של החתן. ורמה נראה אוחז בחזה שלו, מתקשה להבין רגע מה קרה לו, ומהר מאוד נוחת קדימה על הקרקע ומת.
בתקשורת המקומית דווח שמשטרת אוטר פרדש מחפשת אחר החשוד ברצח, אולם לא ממהרת לקבוע שמדובר ברצח מכוון. בהודעה נמסר: "לכאורה נראה שהחתן נהרג במהלך יריות השמחה, אולם המשטרה בוחנת גם זוויות אחרות". המשטרה מדווחת שעד כה לא הצליחה לאתר את החשוד שכנראה ברח מזירת הפשע, אולם השוטרים סבורים שהירי נעשה בשוגג כשהאורח שיחק עם הנשק לפני הירי החגיגי הנהוג בחתונות בהודו.